b'\n_START_ARTICLE_\nDavica\n_START_SECTION_\nPrena\xc5\xa1anje\n_START_PARAGRAPH_\nPrenos oku\xc5\xbebe je kaplji\xc4\x8den, posreden ali neposreden, s ka\xc5\xa1ljanjem, kihanjem, govorjenjem, prek predmetov in tudi \xc5\xbeivil. Izvor oku\xc5\xbebe je bolnik ali klicenosec, ki nosi toksigene seve bakterije v nosno\xc5\xberelnem prostoru ali na ko\xc5\xbei. Trajanje ku\xc5\xbenosti je razli\xc4\x8dno, redko je dalj\xc5\xa1e od 2 do 4 tednov. Pri bolnikih, ki se zdravijo z antibiotiki, ku\xc5\xbenost preneha po 1 do 2 dneh.\n_START_SECTION_\nZdravljenje\n_START_PARAGRAPH_\nHude oblike davice zdravimo z antitoksinom \xe2\x80\x93 gre za serum, ki vsebuje protitelesa proti davi\xc4\x8dnemu toksinu. U\xc4\x8dinkovito je tudi zdravljenje s penicilinskimi antibiotiki. Nujno je tudi strogo ve\xc4\x8ddnevno mirovanje, kar zmanj\xc5\xa1a tveganje sr\xc4\x8dnih po\xc5\xa1kodb.\n_START_SECTION_\nPrepre\xc4\x8devanje\n_START_PARAGRAPH_\nNaju\xc4\x8dinkovitej\xc5\xa1i na\xc4\x8din prepre\xc4\x8devanja davice je redno cepljenje. Cepljenje proti davici je v Sloveniji vklju\xc4\x8deno v obvezni program cepljenja. Otroci dobijo prve tri odmerke cepiva v prvem letu starosti, in sicer v obliki kombiniranega cepiva proti davici, mrtvi\xc4\x8dnem kr\xc4\x8du (tetanusu), oslovskemu ka\xc5\xa1lju, hemofilusu influence tipa b in otro\xc5\xa1ki paralizi. Ostala dva odmerka dobijo v starosti 12\xe2\x80\x9324 mesecev in 8 let (v 3. razredu osnovne \xc5\xa1ole)._NEWLINE_V Sloveniji so s cepljenjem proti davici za\xc4\x8deli \xc5\xbee pred 2. svetovno vojno, leta 1937.\n_START_SECTION_\nPogostnost in raz\xc5\xa1irjenost\n_START_PARAGRAPH_\nPogostnost bolezni se je po uvedbi cepiva mo\xc4\x8dno zmanj\xc5\xa1ala, vendar \xc5\xa1e vedno ni povsem iztrebljena. V primeru, da precepljenost prebivalstva pade pod dolo\xc4\x8den odstotek, se \xc5\xa1tevilo novih primerov oku\xc5\xbeb ponovno znatno zvi\xc5\xa1a. To so opazili v Rusiji, ko je po propadu Sovjetske zveze bilo po dr\xc5\xbeavi leta 1994 48.000 primerov davi\xc4\x8dnih oku\xc5\xbeb. _NEWLINE_V Sloveniji smo zadnji primer bolezni zabele\xc5\xbeili v letu 1967.'